TITLE ไตรมาส 2 พลิกกำไร 7 ลบ. จ่อเปิดโครงการใหม่พันล้าน ดันปีนี้ “เทิร์นอะราวด์”
TITLE ไตรมาส 2 พลิกกำไร 7 ลบ. อานิสงส์รายได้จากยอดขายรอโอนและคุมต้นทุนดี ครึ่งปีหลังจ่อเปิดโครงการใหม่หาดในยางเฟส 3 มูลค่า 1.4-1.6 พันลบ. ดันผลงานปีนี้ "เทิร์นอะราวด์" มั่นใจรายได้แตะ 1,000 ลบ.
TITLE ไตรมาส 2 พลิกกำไร 7 ลบ. อานิสงส์รายได้จากยอดขายรอโอนและคุมต้นทุนดี ครึ่งปีหลังจ่อเปิดโครงการใหม่หาดในยางเฟส 3 มูลค่า 1.4-1.6 พันลบ. ดันผลงานปีนี้ "เทิร์นอะราวด์" มั่นใจรายได้แตะ 1,000 ลบ.
8 ส.ค. 2565

นายศศิพงษ์ ปิ่นแก้ว ประธานเจ้าหน้าที่บริหารร่วม บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เปิดเผยว่า ผลการดำเนินงานของบริษัทและบริษัทย่อย สำหรับงวดไตรมาส 2/2565 สิ้นสุดวันที่ 30 มิถุนายน 2565 บริษัทฯ มีกำไรสุทธิ 6.96 ล้านบาท เพิ่มขึ้น 128.93% เทียบช่วงเดียวกันของปีก่อนที่ขาดทุนสุทธิ 24.06 ล้านบาท
ส่วนในงวด 6 เดือนแรกของปี 2565 มีกำไรสุทธิอยู่ที่ 14.31 ล้านบาท เพิ่มขึ้น 116.69% จากงวดเดียวกันปีก่อนมีขาดทุนสุทธิเท่ากับ 85.76 ล้านบาท ส่วนรายได้รวมอยู่ที่ 246.4 ล้านบาท เพิ่มขึ้น 7,277.25% จากงวดเดียวกันปีก่อนมีรายได้รวมเท่ากับ 3.34 ล้านบาท
“ปัจจัยสนับสนุนที่ทำให้มีกำไรเพิ่มขึ้นเนื่องจาก บริษัทฯ ทยอยรับรู้จากยอดขายรอโอน ซึ่งปัจจุบันบริษัทฯ ยังมี Backlog กว่า 500 ล้านบาท ซึ่งอยู่ระหว่างรอการโอนกรรมสิทธิ์ให้กับลูกค้าต่างชาติ และคาดว่าจะสามารถโอนได้ทั้งหมดภายในปีนี้ เนื่องจากนโยบายเปิดประเทศรับนักท่องเที่ยว และมาตรการต่างๆผ่อนคลาย และภาพรวมด้านการท่องเที่ยวดีขึ้นอย่างต่อเนื่อง โดยเฉพาะบนเกาะภูเก็ต ขณะเดียวกันสามารถควบคุมต้นทุนค่าใช้จ่ายได้อย่างมีประสิทธิภาพ” นายศศิพงษ์ กล่าว 
สำหรับแผนการดำเนินธุรกิจในปี 2565 บริษัทฯ ตั้งเป้ารายได้ที่ 1,000 ล้านบาท และเป้ายอดขายที่ 1,200 ล้านบาท จากโครงการของ The TITLE หาดราไวย์ 500 ล้านบาท และ The TITLE หาดในยาง เฟส3 (Halo 1) 700 ล้านบาท ซึ่งจะเปิดตัวภายในปี 2565 มูลค่าโครงการ 1,400-1,600 ล้านบาท
ทั้งนี้บริษัทฯ เตรียมเปิดโครงการใหม่ The TITLE หาดในยาง เฟส3 (Halo 1) มูลค่า 1,400-1,600 ล้านบาท ภายในปี 2565 ซึ่งเป็นอีกทำเลที่ดีที่สุดแห่งหนึ่งบนเกาะภูเก็ต และยังมีโครงการอื่นๆ รอพิจารณาเปิดโครงการตามช่วงเวลาที่เหมาะสม
“จากสถานการณ์ภาพรวมของเศรษฐกิจเริ่มดีขึ้น ประกอบกับสถานการณ์โควิด-19 ในปัจจุบันเริ่มคลี่คลาย และมาตรการส่งเสริมของภาครัฐด้านการท่องเที่ยว บริษัทฯจึงมีแผนจะเดินหน้าพัฒนาโครงการใหม่ๆเพิ่มขึ้น เพื่อรองรับความต้องการของลูกค้าต่างชาติที่ให้ความสนใจอย่างต่อเนื่อง โดยในเบื้องต้นบริษัทฯได้เตรียมความพร้อมสำหรับการพัฒนาโครงการใหม่ ในปัจจุบันและอนาคตไว้แล้ว เพื่อช่วยผลักดันรายได้ และกำไรให้เติบโตได้เป็นอย่างดีในระยะต่อไป” นายศศิพงษ์ กล่าว
นอกจากนี้บริษัทฯ มั่นใจว่าหากสถานการณ์ต่างๆ โดยเฉพาะการท่องเที่ยวดีขึ้นอย่างต่อเนื่อง จะทำให้ผลงานและเป้าหมายที่วางไว้จะบรรลุผลได้อย่างแน่นอน